Ο **Γιάννης Μώραλης** είναι δήμαρχος του Πειραιά από τον Σεπτέμβριο του 2014, Α' αντιπρόεδρος της Π.Α.Ε. Ολυμπιακός και επιχειρηματίας.

Βιογραφικό
----------

Γεννήθηκε το 1968 με καταγωγή από το Σιδηρόκαστρο Σερρών και φοίτησε στο Οικονομικό Τμήμα του Πανεπιστημίου Πειραιά. Πατέρας του ήταν ο Πέτρος Μώραλης, ιδρυτικό στέλεχος και υπουργός του ΠΑΣΟΚ και προσωπικός φίλος του Ανδρέα Παπανδρέου. Μητέρα του είναι η Χαριτίνη Μώραλη. Ο ίδιος είχε πάντα ενδιαφέρον για τα κοινά και την πολιτική, χωρίς όμως να έχει ενταχθεί ποτέ σε κάποιο πολιτικό κόμμα.

Εργάζεται από 22 ετών. Από το 1994 δραστηριοποιείται στον Πειραιά, τόσο ως ελεύθερος επαγγελματίας στον χώρο του αθλητικού Marketing και της Επικοινωνίας, όσο και ως στέλεχος της Π.Α.Ε. ΟΛΥΜΠΙΑΚΟΣ έχοντας αναλάβει σημαντικές θέσεις ευθύνης. Το 2011 ανέλαβε τη θέση του Αντιπροέδρου και του Γενικού Διευθυντή της Π.Α.Ε. ΟΛΥΜΠΙΑΚΟΣ, ένα χρόνο αργότερα εκλέχτηκε Πρόεδρος της Super League. Για ένα χρονικό διάστημα (από το 2017) διετέλεσε Πρόεδρος της Π.Α.Ε. ΟΛΥΜΠΙΑΚΟΣ.

Στις Δημοτικές Εκλογές του 2014 και του 2019 εξελέγη δήμαρχος Πειραιά. Είναι μέλος του Δ.Σ. της Ο.Λ.Π. Α.Ε. και αντιπρόεδρος του Δ.Σ. της Εταιρείας Προστασίας Ανηλίκων Πειραιά "Ο Καλός Ποιμήν". Ως δήμαρχος Πειραιά είναι Πρόεδρος του Δ.Σ. του Ιδρύματος Ζαχαρίου.

Είναι παντρεμένος με τη Βάλια Κυριαζή και έχουν δύο παιδιά, τον Πέτρο και την Γιολάντα.

Δήμαρχος Πειραιά
----------------

Στη διάρκεια της έως τώρα θητείας του έγιναν εκτεταμένες αναπλάσεις σε όλο τον Πειραιά. Κεντρικές πλατείες, όπως η Πλατεία Αλεξάνδρας και η πλατεία Κανάρη και άλλες μικρότερες στις γειτονιές (πλατεία Πηγάδας, πλατεία Αγίων Αναργύρων, πλατεία Θεμιστοκλή), άλλαξαν ριζικά όψη ορισμένες εκ των οποίων με τη στήριξη του Βαγγέλη Μαρινάκη και της Π.Α.Ε. Ολυμπιακός. Οι περισσότερες παιδικές χαρές του Πειραιά (πάνω από 40) ανακαινίστηκαν πλήρως.

Τον Δεκέμβριο του 2014 παρουσίασε για πρώτη φορά μια ολοκληρωμένη τουριστική καμπάνια για την πόλη του Πειραιά, το "Destination Piraeus", η οποία περιλαμβάνει site, εφαρμογή για κινητά & tablets και ξενόγλωσσα έντυπα.

Ο Πειραιάς έγινε η πρώτη πόλη στην Ελλάδα που εκπόνησε στρατηγική για τη Γαλάζια Ανάπτυξη, ένα ολοκληρωμένο σχέδιο για την επιχειρηματικότητα, την καινοτομία και τη δημιουργία θέσεων εργασίας σε τομείς που σχετίζονται με τη θάλασσα.

Έχει δώσει ιδιαίτερη έμφαση στην πολιτιστική ανάδειξη του Πειραιά, με ναυαρχίδα το Δημοτικό Θέατρο Πειραιά που έχει γίνει σημείο αναφοράς στα πολιτιστικά δρώμενα της χώρας, φιλοξενώντας σημαντικές θεατρικές παραστάσεις και πλήθος πολιτιστικών εκδηλώσεων. Στη Δημοτική Πινακοθήκη Πειραιά εγκαινιάστηκε το Μουσείο Πάνου Αραβαντινού, ενός από τους σπουδαιότερους  σκηνογράφους διεθνώς, ενώ παράλληλα με τη μόνιμη έκθεση έργων σημαντικών Ελλήνων καλλιτεχνών, παρουσιάζονται συχνά ενδιαφέρουσες εικαστικές εκθέσεις.

Ο Πειραιάς διοργάνωσε επιτυχώς την Ευρωπαϊκή Ημέρα Θάλασσας 2015, θεσμό της Ε.Ε. που στόχο έχει να τονίσει τον ζωτικό ρόλο που παίζει η θάλασσα στη ζωή των πολιτών, αλλά και στη βιώσιμη ανάπτυξη. Έκτοτε και με πρωτοβουλία της δημοτικής αρχής Μώραλη πραγματοποιούνται κάθε χρόνο στον Πειραιά οι «Ημέρες Θάλασσας», μια μεγάλη γιορτή στην πόλη, κατά την οποία δεκάδες φορείς, τοπικοί σύλλογοι και επιχειρήσεις διοργανώνουν πλήθος εκδηλώσεων ανοιχτών στο ευρύ κοινό με θέμα τη θάλασσα, όπως εκθέσεις, ξεναγήσεις, συναυλίες, θεατρικές παραστάσεις κ.α. οι οποίες προσελκύουν χιλιάδες κόσμου απ’ όλη την Αττική.

Επί δημαρχίας του, ανεγέρθηκε στον Πειραιά τον Μάιο του 2017 μνημείο για τη Γενοκτονία των Ελλήνων του Πόντου «Πυρρίχιο Πέταγμα», το κόστος του οποίου ανέλαβε ο Βαγγέλης Μαρινάκης.

Επανεξελέγη στις εκλογές του 2019 λαμβάνοντας ποσοστό 57,81% στον 2ο γύρο.

Παραπομπές
----------

1. ↑  «Destination Piraeus». *Destination Piraeus*.
2. ↑  «Γαλάζια ανάπτυξη στον Πειραιά». *Η Εφημερίδα των Συντακτών*. 2018-03-07. Αρχειοθετήθηκε από το πρωτότυπο στις 2018-03-09.. Ανακτήθηκε στις 2018-10-11.
3. ↑  «Ημέρες Θάλασσας 2018». *Ημέρες Θάλασσας 2018* (στα Αγγλικά). Ανακτήθηκε στις 11 Οκτωβρίου 2018.
4. ↑  «Αποκαλυπτήρια για το Μνημείο Γενοκτονίας των Ποντίων». *Η Εφημερίδα των Συντακτών*. 2017-05-21. Αρχειοθετήθηκε από το πρωτότυπο στις 2018-11-25.. Ανακτήθηκε στις 2018-10-11.

|  |  |  |  |
| --- | --- | --- | --- |
| 

| π • σ • ε
Δήμαρχοι Πειραιά |
| --- |
|  |
| 
* Κυριάκος Σερφιώτης
* Πέτρος Ομηρίδης Σκυλίτσης
* Αντώνιος Θεοχάρης
* Λουκάς Ράλλης
* Δημήτριος Μουτζόπουλος
* Τρύφων Μουτζόπουλος
* Αριστείδης Σκυλίτσης
* Θεόδωρος Ρετσίνας
* Παύλος Δαμαλάς
* Δημοσθένης Ομηρίδης Σκυλίτσης
* Αναστάσιος Παναγιωτόπουλος
* Μιχαήλ Ρινόπουλος
* Αθανάσιος Ν. Μιαούλης
* Σωτήριος Στρατήγης
* Μιχάλης Μανούσκος
* Κωνσταντίνος Τσιάκος
* Παύλος Ντεντιδάκης
* Αλέξανδρος Φοίφας
* Ευάγγελος Κολοκούρης
* Γεώργιος Ανδριανόπουλος
* Δημήτριος Σαπουνάκης
* Γεώργιος Κυριακάκος
* Χαράλαμπος Ζηλάκος
* Παναγιώτης Λεούσης
* Αριστείδης Σκυλίτσης
* Βασίλειος Ζέππος
* Αναστάσιος Βουλόδημος
* Γιάννης Παπασπύρου
* Ανδρέας Ανδριανόπουλος
* Γεώργιος Στρατηγός
* Στέλιος Λογοθέτης
* Χρήστος Αγραπίδης
* Παναγιώτης Φασούλας
* Βασίλης Μιχαλολιάκος
* Γιάννης Μώραλης
 |

 |